L'Eliana reforça el control sobre els elements vegetals que envaeixen les voreres
10 de Gener de 2025

• L'Ajuntament du a terme una campanya per a evitar que arbres i plantes impedisquen el pas de vianants.

L'Ajuntament de l'Eliana inicia una campanya per a controlar el compliment de l'ordenança municipal que regula les normes bàsiques de neteja i tancat de parcel·les i solars. En aquesta ocasió, l'enfocament estarà en els elements vegetals que envaeixen les voreres, ja que representen un risc per als vianants en provocar molèsties o possibles lesions.

Segons estableix l'article 10 d'aquest text, les persones que són propietàries de parcel·les i solars estan obligades a mantindre els arbres i altres elements vegetals degudament retallats, evitant que envaïsquen la via pública en qualsevol circumstància. Per a garantir aquest compliment, durant els pròxims dos mesos es duran a terme inspeccions en diversos punts del municipi.

L'Ajuntament recorda que, d'ofici o a sol·licitud d'una persona interessada, pot iniciar un procediment per a exigir al propietari que adopte les mesures necessàries en un termini de quinze dies. En cas d'incompliment, s’obrirà un expedient sancionador i, si fora necessari, s'executaran de manera forçosa les accions corresponents, conforme a la normativa legal vigent.

L'incompliment d'aquestes obligacions pot constituir una infracció lleu, sancionada amb multes de fins a 750 euros. La campanya busca conscienciar la ciutadania i assegurar la seguretat i comoditat dels espais públics per a tots els veïns i veïnes de l'Eliana.